De la un an la altul, observatoarele de urși amplasate pe Valea Timișului au devenit o atracție în special pentru turiștii străini, care vor să vadă cum se comportă animalele sălbatice în mediul lor natural. Cele două observatoare aparținând Regiei Publice Locale a Pădurilor Kronstadt au fost deschise publicului din anul 2013, iar acum s-a ajuns ca vizitele la acestea să fie deja programate pe câteva săptămâni de acum înainte. „Avem periodi turiști, de exemplu, marți am avut un grup de aproape 40 de persoane. Vizita la aceste observatoare se face pe înserat, iar turiștii sunt însoțiți de personalul Regiei. De asemenea, deplasarea se face până în apropiere de acestea cu mașina, dar numai cu mașina regiei, astfel ca animalele să nu se sperie. În general, turiștii stau la observator câte două sau trei ore, pentru că nu părăsesc observatorul decât atunci când suntem siguri că nu există nici un pericol. Pe lângă urși, pot fi observați și lupi sau vulpi, care vin în aceste locuri special amenajate pentru a se hrăni”, a explicat Dan Olteanu, directorul Regiei Kronstadt.

25 de euro, taxa de persoană la observator

Această activitate s-a dovedit a fi una profitabilă, deoarece fiecare turist care vrea să aibă parte de o asemenea experiență trebuie să plătească o taxă de 25 de euro. În total, Regia a încacat în acest an până la această dată peste 100.000 de lei din această activitate, față de 60.000 de lei pe tot parcursul anului trecut. „Au fost și televiziuni interesate să facă filmări din aceste observatoare, anul acesta venind o televiziune belgiană, iar anul trecut alta din Franța. În aceste cazuri și taxa este mai mare, de exemplu televiziunea din Belgia a plătit 700 de euro”, a precizat Olteanu. Dan Olteanu a subliniat faptul că prin amenajarea acestor observatoare în zonele unde sunt hrănitori pentru animale s-a reușit scoaterea urșilor din oraș, Brașovul fiind cunoscut acum 10 ani în întreaga lume pentru urșii gunoieri din Răcădău, și în plus este și o activitate profitabilă. Regia are în plan să mai amenajeze astfel de observatoare.

Acesta a mai spus că în zona Timișul de Sus – Piatra Mare este cea mai mare concentrare de urși de pe Valea Prahovei, peste 80 de urși, de patru ori mai mult față de cât ar fi normal.

Distribuie articolul: Facebook

Twitter

Email

Listare

